પોલીસ સૂત્રો પાસેથી મળતી માહિતી મુજબ ગઇ કાલે રાત્રે ટ્રાફિક એસીપી (પશ્ચિમ) એસ.ડી. પટેલ તેમજ એન ડિવિઝન પીઆઇ બી.એમ. બદકરી અને ‘અે’ ટ્રાફિક ડિવિઝન પીઆઇ પી.આર. પટેલ સહિતના ટ્રાફિક પોલીસ કર્મીઓ બોડકદેવ વિસ્તારમાં અતિથિ હોટલ પાસે ટ્રાફિકમાં અડચણરૂપ વાહનોને દૂર કરવાની કામગીરી કરી રહ્યા હતા. દરમ્યાનમાં દિલખુશ નાસ્તા સેન્ટર પાસે પાર્ક કરેલ એકસેસ સ્કૂટરને ટ્રાફિક કર્મી દ્વારા ટોઇંગ કરવા જતાં રવિ લલિત લાખાણી અને ચિરાગ લલિત લાખાણી (બંને રહે. શિવાલિક રો.હાઉસ-ર, બોપલ) દોડી આવ્યા હતા અને એકએસ ટોઇંગ કરવા બાબતે બોલાચાલી કરી હતી. બોલાચાલી થતા ટ્રાફિક એસપી તેમજ પીઆઇ ત્યાં દોડી ગયા હતા. બંને ભાઇઓએ વાહન ટ્રોઇંગ ન કરવા બાબતે એસીપી તથા પીઆઇ સાથે બોલાચાલી કરી હતી. અને ઝપાઝપી થતાં લોકોનું ટોળું ભેગું થઇ ગયું હતું.